정조 8년
副校理李翼晉疏曰。伏以。臣地閥寒素。人器庸陋。一第僥倖。始出祿仕之計。三司淸顯。實非意慮所及。而獲廁製講之列。偏被陶甄之澤。釋褐以來。纔費了十餘箇月。前後所叨。罔非逾分。雖使地望隆顯。才識卓絶。其所歷揚。蔑以加此。矧玆寒素如臣。庸陋如臣。而驟躐如臣者。環視一世。實所罕倫。臣每念及此。不覺騂發于面。汗沾于背。迺者玉署新命。忽下於千萬夢想之外。臣且驚且惶。益不知所以自措也。夫瀛館之職。是所何等峻選也。經幄之責。是何等重任也。苟非經術足以啓沃。學識足以論思。則其不可冒據也。明矣。況今睿質天縱。聖學日新。尤宜抄選專門之士。以備橫經之列。而今以如臣無似。苟然充數。其何以開發聖知。裨益聖工也哉。此不但臣之自知也明。日月鑑想。庶幾俯燭矣。除命之夕。飭敎截嚴。不得已章皇出肅。冒沒登筵。而進止顚錯。醜拙畢露。臣實自愧。人謂斯何。然又因仍蹲據。若固有之。則其爲壞廉防而玷名器也。尤當如何。抑臣於諫臣引避之辭。益有所難安者。臣之所論者。直不過規官邪重公議之意。而今其所言。又復層激。乃以無倫竊恥等語。公肆詬詈者。誠不滿一哂。臣雖疲劣。豈與之呶呶爭辨。以傷忠厚之風。而在身自靖之道。又添難冒之一端。昨宜陳疏自引。而日勢已晩。門限又迫。今始露章自列。徑出禁扄。伏乞聖明。亟遞臣匪分之職。仍治臣擅離之罪。以肅朝綱。以安私分。不勝大願。臣旣不敢以見職自居。則固不敢贅及他說。而區區憂愛之忱。有不能自已。敢此附陳焉。臣竊伏惟念天下國家之事。不勝其千緖萬端。有非如臣膚淺之見。所可以枚擧條陳。而獨擧其急務之最急者言之。有曰。勉聖學。貽燕謨。用人才。恤民生。明義理。正風俗。六者是已。然而六事之中。又各有本末大小之分。勉聖學。卽貽燕謨之本也。用人才。卽恤民生之本也。明義理。卽正風俗之本也。歷觀古昔聖帝賢王哲辟誼主。雖其造業有淺深。成效有大小。而其不能捨此而爲治則一也。今我殿下。以聰明之姿。懋緝熙之工。睿學洞貫於今古。心法克造乎精微。七書正文之證定。一統朱文之會選。不但歷代明王之所不及。抑亦前世名儒之所不能也。至於馳騁田獵之娛。聲色貨利之欲。凡所以爲聖學之累者。絶無毫末之可言。日新之工。可謂至矣。時敏之學。可謂盛矣。而獨其符驗之見於外者。曾無尺寸之效。上下之間。相與姑息。未嘗奮發淬勵。以振頹綱修廢政爲心。而雍容暇豫。了無一政一事之眞能做得。儀文漸成。若可以賁飾升平。而淳樸之風。反或索然而寢微。體例多般。若可以粗定規式。而祖宗之法。反或廢置而不擧。徒使民玩其法。下慢其上。體統遂不尊。紀綱遂不振。此豈非殿下不能奮勵之致乎。夫進學在立志。立志須奮勵。而試以今日事。推源而妄揣。則殿下立志之工。亦有所未盡而然耶。嗚呼。聖不自聖。必貴益聖。伏願殿下。毋恃睿質之聰明。而益加奮勵之工。勿謂聖學之高明。而益加進修之力。端本出治。痛革委靡之習。刻意勵志。一變姑息之規。上自廊廟之臣。下至草野之士。咸使曉然知殿下眞箇有大奮勵大作爲之志。無一毫沖謙退托之意。則其觀感之間。風動神速。自然有蔚然可觀之效。古人所謂鍾撞而響應。穀播而苗生者。豈眞虛語也哉。至於貽燕謨三字。目今悠悠萬事。豈有過於是哉。惟天惟祖宗。眷祐我東邦。保祐我聖躬。光啓昌辰。篤生元子。睿質日就於溫文。沖齡漸臻於干尺。輔養之相見已過。封冊之盛禮不遠。八域生靈。擧皆企足而待。億萬年無疆之休。實始基命於此。顧臣疎賤之蹤。雖未及親覩岐嶷之儀。而延頸之忱。自謂不後於人。若夫早諭之道。蒙養之方。前後廷臣。以此進言者。指不勝屈。臣於向日。亦嘗面陳之矣。廟堂進宮僚之薦。草野訪遺逸之士。凡所以博選端良。薰陶輔翼之策。靡不用極。而若其春秋漸盛。知慮漸開。則誘掖之道。訓迪之方。不專在於保傅之責。雖以閭閻家子弟言之。必也內有賢父兄。外有嚴師友。然後可期成就之效。蓋父兄主恩。師友主嚴。父兄之敎。先入而後。師友之訓。易從故也。殿下之一飮食一次舍。卽元子之所法則也。一言動一施措。卽元子之所濡染也。躬敎之術。親炙之切。不但遇物之誨過庭之訓而已。造次起居之節。無一不率以正。衣服器用之制。無一不示以正。祖宗朝心傳之法。口授之訣。傾倒羅列。悉以敎之。則敬承之譽。不必專美於夏朝。重輝之謠。亦將復騰於漢廷。向所謂勉聖學爲貽燕謨之本者。此也。至於用人之說。則爲國之道。莫先於是。蓋皇天不能獨運其機。必資四時之吏。五行之佐。聖人不能獨行其政。必有百揆之職。四岳之官。而下之百執事。一縣長之任。皆莫不得人。然後庶績可熙。治道可成。而顧今世級寢降。風氣淆漓。才難之歎。莫甚於近日。然而古人言才不借於異代。又曰天生一世人。足了一世事。此在爲人上者用舍之如何。今之用人也。專取地望之華顯。踐歷之贍富。置諸前列。而雖或有眞才實行。而生在寒門。跧伏草野。則人不之奇。在所不問。道薦之法。非不美矣。銓選之飭。非不勤矣。而未聞有一才一能之需世用而了官事者。豈非求之不能盡其道。而用之不能稱其才歟。我朝用人之法。有文蔭武三路。而節次推排。必經州縣而後已。間或有積仕稍久。而未經一麾。則勿論其才之如何。而咸稱其冤。是則入仕之路旣廣。而牧民之任甚輕也。生民休戚。係在守令。而朝家之視守令。如彼其輕。則爲守令者。亦自知其不由朝家之簡畀。而由於積仕而得之。惟以剝民肥己爲分內。不知求牧受芻之爲何物。朝廷之用捨不審。而生民之困悴日甚。且如昨今年來。六路饑荒。振古所罕。民皆荷擔而立。擧有顚連之患。尙賴我殿下。如保子之澤。若恫己之念。蠲恤之政。至及常貢。賑救之資。至發內帑。帀域生靈。擧皆歡欣蹈舞。若忘飢寒之愁。爲守令者。孰敢不竭誠盡力。奉揚德意。而人心之廉貪不同。人才之能否不一。許多州縣之官。安知其必能無一人不稱職乎。至如殿最之法。最爲黜陟之大柄。而挽近以來。人心益巧。謀財射利之徒。慮難防口。則略施要譽之政。博取愚氓之頌聲。守職奉公之吏。不辭任怨。則奸鄕猾吏之徒。必多浮言之胥動。卽墨之毁。或致陽城之考下。阿邑之譽。率多王成之受褒。是則黜陟之權。又不免名實之相混。臣謂宜飭按藩之臣。明施考績之典。俾官無失職之歎。民無失業之患焉。向所謂用人才爲恤民生之本者。此也。嗚呼。世道日下。人心陷溺。丙丁以來。亂逆層生。凶孽滋蔓。厚獜恒簡之一串凶肚。趾述範能之闔門梟腸。種下生種。節上生節。妖腰纔斧。亂轍復踵。枝葉雖剪。而禍根未拔。凶如鄭妻而偃息於畿庄。逆如龜柱而遊魂於海島。三尺未伸。一天尙戴。王綱由是而益解。義理由是而益晦。以至國榮之陰沮大計。德相之顯發凶言。而肆市之律。未施於瘐斃之前。跽斬之典。尙稽於鬼誅之後。餘孽潛熾。隱憂猶深。而上下伈泄。玩愒歲月。臺閣之啓。積成卷軸。而墨渝紙毛。殆不辨字。執法之臣。備數請討。而心怠意倦。全不見誠。明義一書。其將無地可讀。駸駸然日入於無倫彝無法綱之地。此雖由於今日廷臣。不能沬血碎首。孚格天心之罪。而臣愚死罪。不能無憾於天地之大也。蓋今日朝廷。卽殿下之朝廷也。今日臣子。卽殿下之臣子也。豈忍使殿下之朝廷。爲無法之國。殿下之臣子。爲無倫之人乎。伏願殿下。廓揮乾剛之斷。亟允三司之請。其餘諸啓。次第從施。使將晦之義理復明。潛伺之逆孽復熄焉。嗚呼。義理之不明。職由懲討之不嚴。風俗之不正。亦由於義理之不明。雖以輦轂之下言之。市井之徒。衣章僭分。閭閻之間。屋舍逾制。屬之流例。人不爲怪。而至於少凌長賤妨貴之習。便作時體。奴叛主女叛夫之訟。塡咽法司。見聞熟習。狃以爲常。而風化之地。干係不少。甚至峽土凶頑之民。憚於懲逋。則輒以挾刃要路之說。嚇脅令長。遐鄕奸猾之徒。怒於落訟。則敢以擊鼓逞憾之意。恐喝官門。凌上之兆。蔑法之漸。日滋月長。乃或劇逆干連之屬。敢肆逃躱之習。編配徒流之輩。輒生逗留之計。民俗之不正。未必不由於刑政之不嚴也。向所謂明義理爲正風俗之本者。此也。凡此數者之說。固知其陳腐淺近。不足以仰裨淸燕之監。而苟求今日之急務。諒不外是矣。抑臣於目下事。有不容泯默者。敢此尾陳焉。惟聖明之垂察焉。臣於月前。獲蒙省覲之暇。路由嶺沿之間。而嶺南一道。以洛東東西。分爲左右界限。緣江州郡。無慮十數邑。而崩沙壅閼。水失其道。盛夏之際。霖雨時行。則山水漲溢。下流衝激。水邊諸邑。盡被懷襄之災。多或至十數日。少不下七八日。屋廬禾苗。擧皆沈淪。居民之命。只寄於潦前之麥熟。而秋穀之登稔。蓋是絶無而僅有。幾萬結畝種之土。便成一望沙礫之地。海門高下之勢。灘口駛緩之形。臣雖未及逐處遍覩。而十數郡生靈之偏被昏墊之害。未蒙拯救之澤者。豈非仁人之所隱惻乎。請令廟堂及該道道臣。悉心講究。或築隄而防其汎濫。或鑿地而通其水道。俾使一方之民。得免墊溺之患焉。我國刑書。遵用大明律。而又有續大典及受敎輯錄。按以行之。故擬律無冤。用法得中。然而節目猶或闕遺。擧行間多疑難。故我殿下。粤自御極之初。酌以古今之同異。參以情犯之輕重。多因受敎。著爲定式。欽恤之意。明愼之德。凡在臣民。孰不欽仰。而第無一統裒輯之例。八路刊行之擧。故內而法司之擧行。外而營邑之按用。或不無不察不遵之弊。是豈我聖上先甲申令之意乎。請令掌法之臣。一依先朝續大典例。立綱分類。輯成刊布。仍使曉諭京外。俾無如前違越之弊焉。薦人於朝。是何等重事。宮僚之選。尤何等盛擧也。凡在主薦之列者。固當十分審愼。又況職在文苑之長。尤當以端良行誼之表著一世者。仰副勤訪之聖意。而前大提學黃景源所薦成致三。素是蔑蔑無稱。特一鄕曲微瑣之人。而混入剡目之中。物論駭惑。傳說喧騰。此雖耆老重臣。昏耄顚錯之致。其在相規之道。不可無警。臣謂前大提學黃景源。亟施譴責之典。成致三薦單。勿施宜矣。備郞之職。雖是庶僚。素稱武班之華選。而挽近以來。多不擇人。已有不古之歎。而向來備郞多窠之時。湖西一武弁之素蔑地處。濫入宣薦者。不免混擬於其中。故同列羞與比肩。物論擧皆指目。以爲一武將之所力薦云。噫。身居上將之任。引用武仕。在所審愼。而曲循私意。若是無忌。豈不萬萬寒心乎。所差之人。雖因本窠之仍任。竝在勿施之科。今無可論。而其在重官方杜倖門之道。不可無警。臣謂訓鍊大將具善復。亟施譴罷之典。斷不可已也。日昨講筵入侍臺臣之傳啓也。或非啓非懷。不成體段。或擧措顚錯。屢勤問備。此雖由於生疎無妄之致。而殿下和顔假色。導之使言。而尙有此迷亂失次之擧。倘或値天威嚴重。雷霆震疊之時。則其將作何許擧措也。以聖明虛受之量。固知必無是事。而臺閣事體。不當如是。臣於伊日。初登筵席。全昧格例。未及請罪。伈默而退。慙愧尙切。而其在相規之道。不可以事在旣往。置而不論。臣謂其時入侍臺臣。施以譴罷之典。斷不可已也。省疏具悉。新叨論思之任。首陳箴規之章。而文旣勤渠。言亦該洽。予甚用嘉乃。第一件第二件事。進德貽謨之方。悉在於是。另欲體念。第三件事。用人與考績要務。無出於爾言。申飭該曹及諸道。第四件事。言則當矣。第五件事。亦欲留意。第六件事。其利雖博。民力甚鉅。令廟堂。分付該道伯。使卽詳採民邑物情。仍具意見。狀聞後。稟處。第七件事。受敎之輯錄。旣有肅廟朝壬戌已事。俄筵適講此章。今若遵舊續成。亦屬繼述之一道。自續典以後。通同裒集。則義例尤合完全。方欲議于大臣決定。第八件事。重臣擧措。極爲駭惑。此非風傳。則不必靳許。明日賓筵。當有處分矣。第九件事。元戎予所倚毗。豈以微事。輕施斥罷。況本事莫知委折。不允。第十件事。責人無已太備。不允。爾其勿辭。從速察職。